***Csongrád Város Jegyzőjétől***  ***„M”***

Témafelelős: dr. Barcsi Judit

Száma: Önk/178-1/2023

***ELŐTERJESZTÉS***

**Csongrád Városi Önkormányzat Képviselő-testületének**

**2023. december 21-i ülésére**

***Tárgy***: Az üzletek éjszakai nyitvatartási idejének szabályozásáról szóló 23/2011. (VI. 17.) önkormányzati rendelet módosítása

**Tisztelt Képviselő-testület!**

Az üzletek éjszakai nyitvatartási idejének szabályozásáról szóló 23/2011. (VI. 17.) önkormányzati rendelet racionalizálása szükséges a szilveszteri rendezvények vonatkozásában. Hatályos rendeletünk anomáliája, hogy azon években, amikor december 31. napja vasárnap-péntekre esik, a hosszított nyitvatartás nem engedélyezhető.

Figyelemmel arra, hogy minden évben érkezik erre vonatkozó kérelem, így javasolom a rendelet oly módon történő módosítását, hogy a hosszított nyitvatartást a vendéglátóhely üzemeltetőjének bejelenteni ne kelljen, amennyiben az december 31. napjára esik.

A kereskedelmi tevékenységek végzésének feltételeiről szóló 210/2009. (IX. 29.) Korm. rendelet 6.§ (5)  bekezdése mint felsőbb jogszabály rendelkezik arról, hogy kereskedő adatváltozást haladéktalanul, illetve *a nyitvatartási idő hosszabb ideig, de legalább egy hétig fennálló változását* az azt megelőző nyolc napon belül köteles bejelenteni a jegyzőnek.   
A helyi szabályozás e rendelkezéssel is összhangba kerül, figyelemmel arra, hogy kizárólag az egy hétnél tovább fennálló nyitvatartás változást kell a jegyző felé bejelenteni.

Tájékoztatom a T. Képviselő-testületet, hogy a rendelet szerinti hosszított nyitvatartást 2021-ben 2 vendéglátóhely 5 alkalommal, 2022-ben 6 vendéglátóhely 14 alkalommal, a 2023. évben 5 vendéglátóhely 14 alkalommal kérelmezett.

A rendeletalkotás kapcsán elvégzett előzetes hatásvizsgálatról a jogalkotásról szóló 2010. évi CXXX. törvény 17.§. (2) bekezdése alapján az alábbiak szerint tájékoztatom a Tisztelt Képviselő-testületet. A rendelet megalkotásának

* **társadalmi, költségvetési, gazdasági hatása:** szabályozás racionalizálása, adminisztratív terhek csökkentése
* **egészségi, környezeti következménye:** nem releváns
* **adminisztratív hatása**: nem releváns, ügyfél részére kedvezőbb
* **a rendelet megalkotásának szükségessége:** szabályozási anomália megszüntetése
* jogszabály alkalmazásához szükséges **személyi, szervezeti, tárgyi és pénzügyi feltételek rendelkezésre állnak.**

Kérem a Tisztelt Képviselő-testületet az előterjesztés megvitatására és a rendelet-tervezet elfogadására!

Csongrád, 2023. december 12.

Dr. Juhász László

jegyző **Csongrád Városi Önkormányzat Képviselő-testületének .../.... (...) önkormányzati rendelete**

**Az üzletek éjszakai nyitvatartási idejének szabályozásáról szóló 23/2011. (VI. 17.) önkormányzati rendelet módosításáról**

Csongrád Városi Önkormányzat Képviselő-testületének a Magyarország helyi önkormányzatairól szóló 2011. évi CLXXXIX. törvény 143. §. (4) bekezdés d) pontjában kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a következőket rendeli el:

**1. §**

Az üzletek éjszakai nyitvatartási idejének szabályozásáról szóló 23/2011.(VII.1.) önkormányzati rendelet 4. § (3) bekezdése helyébe a következő rendelkezés lép:

„(3) Nem vonatkozik az (1) bekezdés szerinti korlátozás:

*a)* a kereskedelmi szálláshely-szolgáltatást nyújtó üzletekre,

*b)* a házasságkötés (lakodalom) alkalmából a vendéglátó üzletben tartott rendezvényre,

*c)* *a vendéglátó-helyre, ha az éjszakai nyitvatartása december 31. napjára esik*.”

**2. §**

Ez a rendelet a kihirdetését követő napon lép hatályba.

|  |  |
| --- | --- |
| Bedő Tamás sk.  polgármester | Dr. Juhász László sk.  jegyző |

Végső előterjesztői indokolás

A jogalkotó december 31. napján nem korlátozza az üzletek éjszakai nyitvatartását, így a rendelet módosításával az ehhez kapcsolódó adminisztratív kötelezettségeket megszünteti.